FI Euroopan unionin virallinen lehti L 69/99

KOMISSION ASETUS (EU) N:o 219/2014,

annettu 7 päivänä maaliskuuta 2014,

Euroopan parlamentin ja neuvoston asetuksen (EY) N:o 854/2004 liitteen I muuttamisesta siltä osin kuin on kyse kotieläiminä pidettävien sikojen post mortem -tarkastusta koskevista erityisvaatimuksista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 17 artiklan 1 kohdan ja 18 artiklan 7 kohdan,

sekä katsoo seuraavaa:

(1) Asetuksessa (EY) N:o 854/2004 vahvistetaan eläinperäisten tuotteiden virallisen valvonnan järjestämistä koskevat erityissäännöt. Siinä säädetään muun muassa, että jäsenvaltioiden on varmistettava, että tuoreen lihan virallinen valvonta toteutetaan kyseisen asetuksen liitteen I mukaisesti. Asetuksessa (EY) N:o 854/2004 säädetään myös, että virkaeläinlääkärin on suoritettava sen liitteessä I olevan IV jakson erityisvaatimusten mukaisesti tarkastustehtäviä tuoretta lihaa markkinoille saattavissa teurastamoissa, riistankäsittelylaitoksissa ja leikkaamoissa.

(2) Asetuksen (EY) N:o 854/2004 liitteessä I olevan IV jakson IV luvun B osassa vahvistetaan kotieläiminä pidettävien sikojen post mortem -tarkastusta koskevat erityisvaatimukset.

(3) Euroopan elintarviketurvallisuusviranomainen, jäljempänä EFSA, antoi 3 päivänä lokakuuta 2011 tieteellisen lausunnon (2) kansanterveydellisistä vaaroista, joita (sian)lihan tarkastuksilla pyritään ehkäisemään; lausunnossa todettiin, että post mortem -tarkastuksessa tällä hetkellä edellytettävät tunnustelut ja viillot sisältävät bakteerien aiheuttaman ristikontaminaatiovaaran.

(4) EFSA totesi lisäksi, että post mortem -tarkastuksessa tällä hetkellä käytettävät tunnustelut ja viillot olisi jätettävä pois, kun kyse on normaalisti teurastettavista sioista, koska mikrobiologisen ristikontaminaation riski on suurempi kuin riski olla mahdollisesti havaitsematta sairauksia, joita kyseisillä tekniikoilla pyritään havaitsemaan. Kyseisten manuaalisten tekniikoiden käyttö olisi post mortem -tarkastuksen aikana rajattava vain sairaiksi epäillyiksi todettuihin sikoihin, joissa muun muassa silmämääräisen post mortem -tarkastuksen yhteydessä on havaittu merkityksellisiä poikkeavuuksia.

(5) EFSA:n lausunnon perusteella on aiheellista muuttaa asetuksen (EY) N:o 854/2004 liitteessä I olevan IV jakson IV luvun B osassa vahvistettuja kotieläiminä pidettävien sikojen post mortem -tarkastusta koskevia erityisvaatimuksia.

(6) Jos eläinten alkuperätilalta saadut epidemiologiset tiedot tai muut tiedot, elintarvikeketjua koskevat tiedot tai ante mortem -tarkastuksen tulokset tai merkityksellistä poikkeavuutta osoittavat silmämääräiset post mortem -havainnot osoittavat mahdollisen riskin ihmisen tai eläinten terveydelle tai eläinten hyvinvoinnille, virkaeläinlääkärillä olisi oltava mahdollisuus päättää, mitkä tunnustelut ja viillot post mortem -tarkastuksen aikana on suoritettava, jotta voidaan päättää, soveltuuko liha ihmisravinnoksi.

(7) Tässä asetuksessa säädetyillä vaatimuksilla muutetaan asetusta (EY) N:o 854/2004, mikä edellyttää, että sekä elintarvikealan toimijat että toimivaltaiset viranomaiset muuttavat käytäntöjään. Sen vuoksi on aiheellista sallia, että tämän asetuksen soveltamisen aloittamista lykätään.

(8) Sen vuoksi asetusta (EY) N:o 854/2004 olisi muutettava.

(9) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EY) N:o 854/2004 liitteessä I olevan IV jakson IV luvun B osa seuraavasti:

”B. POST MORTEM -TARKASTUS 1. Sikojen ruhoille ja muille osille tehdään seuraavat post mortem -tarkastusmenettelyt: a) pään ja nielun silmämääräinen tarkastus; suun, nielun ja kielen silmämääräinen tarkastus; b) keuhkojen, henkitorven ja ruokatorven silmämääräinen tarkastus; c) sydänpussin ja sydämen silmämääräinen tarkastus; d) pallean silmämääräinen tarkastus; e) maksan sekä maksaportin ja haiman imusolmukkeiden (Lnn. portales) silmämääräinen tarkastus; f) ruoansulatuskanavan, suoliliepeen, mahaimusolmukkeiden ja suoliliepeen imusolmukkeiden (Lnn. gastrici, mesenterici, craniales ja caudales) silmämääräinen tarkastus; g) pernan silmämääräinen tarkastus; h) munuaisten silmämääräinen tarkastus; i) rintakalvon ja vatsakalvon silmämääräinen tarkastus; j) sukuelinten (lukuun ottamatta siitintä, jos se on jo poistettu) silmämääräinen tarkastus; k) utareiden ja sen imusolmukkeiden (Lnn. supramammarii) silmämääräinen tarkastus; l) nuorten eläinten navan alueen ja nivelten silmämääräinen tarkastus. 2. Virkaeläinlääkärin on tehtävä ylimääräisiä post mortem -tarkastusmenettelyjä, joissa käytetään ruhon ja muiden eläimen osien viiltämistä ja tunnustelua, jos yksi seuraavista seikoista hänen mielestään osoittaa mahdollista riskiä ihmisten terveydelle, eläinten terveydelle tai eläinten hyvinvoinnille: a) I jaksossa olevan II luvun A osan mukaisesti tehdyt elintarvikeketjua koskevien tietojen tarkistukset ja analyysit; b) I jaksossa olevan II luvun B osan ja tämän luvun A osan mukaisesti tehdyn ante mortem -tarkastuksen tulokset; c) I jaksossa olevan II luvun C osan mukaisesti tehtyjen eläinten hyvinvointia koskevien sääntöjen noudattamista koskevien todentamisten tulokset; d) I jaksossa olevan II luvun D osan ja tämän osan 1 kohdan mukaisesti tehdyn post mortem -tarkastuksen tulokset; e) muut epidemiologiset tiedot tai muut eläinten alkuperätilalta saadut tiedot. 3. Havaituista riskeistä riippuen edellä 2 kohdassa tarkoitetut ylimääräiset post mortem -tarkastusmenettelyt voivat sisältää seuraavia toimenpiteitä: a) alaleuan imusolmukkeiden (Lnn. mandibulares) viiltäminen ja tutkiminen; b) keuhkojen sekä keuhkotyven ja välikarsinan imusolmukkeiden (Lnn. bifurcationes, eparteriales ja mediastinales) tunnustelu. Henkitorvi ja keuhkoputkien päähaarat on avattava pituussuunnassa, ja keuhkot on viillettävä niiden alimmassa kolmanneksessa kohtisuoraan keuhkoputkiin nähden; kyseiset viillot eivät kuitenkaan ole tarpeen, jos keuhkoja ei käytetä ihmisravinnoksi; c) sydämen viiltäminen pituussuunnassa siten, että kammiot avautuvat ja kammioiden väliseinä halkaistaan; d) maksan ja sen imusolmukkeiden tunnustelu; e) mahaimusolmukkeiden ja suoliliepeen imusolmukkeiden tunnustelu ja tarvittaessa viiltäminen; f) pernan tunnustelu; g) munuaisten ja munuaisimusolmukkeiden (Lnn. renales) viiltäminen; h) utareimusolmukkeiden viiltäminen; i) nuorten eläinten navan alueen ja nivelten tunnustelu ja tarvittaessa navan alueen viiltäminen ja nivelten avaaminen.”

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä kesäkuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä maaliskuuta 2014. Komission puolesta Puheenjohtaja José Manuel BARROSO

(1) EUVL L 139, 30.4.2004, s. 206.

(2) EFSA Panels on Biological Hazards (BIOHAZ), on Contaminants in the Food Chain (CONTAM), and on Animal Health and Welfare (AHAW); Scientific Opinion on the public health hazards to be covered by inspection of meat (swine), EFSA Journal 2011; 9(10):2351.